Det vil fremgå af brevet fra kurator, der udsendes i forbindelse med en konkurs, hvordan forsikringskunder skal forholde sig til anmeldelse af krav, der ønskes dækket af Garantifonden.  Kurator vil løbende oplyse om fremgangsmåden for anmeldelse af krav for de enkelte forsikringstagere, afhængig af forsikringstype. Krav skal anmeldes senest 6 måneder efter konkursdekretets afsigelse. Krav, der anmeldes efter 6-måneders fristen, dækkes ikke af Garantifonden og kan herefter alene anmeldes som en fordring (erstatningskrav) i forsikringsselskabets konkursbo. Erstatningskrav, som er anmeldt til det selskab, der er erklæret konkurs, inden konkursdekretets afsigelse, anses for anmeldt til Garantifonden og skal ikke anmeldes igen.